Insellmilkom. Għadna kemm temmejna Kunsill Ewropew twil bir-riżultati li ġejjin. Dwar ftehim bejnietna fuq il-migrazzjoni, għadu kmieni wisq biex nitkellmu fuq suċċess. Irnexxielna nsibu qbil fil-Kunsill Ewropew. Imma din fil-fatt hija l-eħfef parti mix-xogħol, meta mqabbel ma dak li ser insibu fir-realtà, meta nibdew inwettquh. Dwar it-test ta' kompromess tagħna, il-mexxejja aċċettaw tliet proposti li ressaqt jien, jiġifieri pjattaformi ta' żbark barra l-Ewropa, strument baġitarju apposta għall-ġlieda kontra l-migrazzjoni illegali fil-qafas finanzjarju pluriennali li jmiss, kif ukoll it-tisħiħ tal-appoġġ għall Gwardja Kostali Libjana. Barra minn hekk, bgħatna messaġġ ċar lill-bastimenti kollha, inkluż ta' NGOs, li joperaw fil-Mediterran, li dawn iridu jirrispettaw il-liġi u m'għandhomx jostakolaw l-operat tal-Gwardja Kostali Libjana. Dan juri l-appoġġ ċar u inekwivokabbli tagħna għall-azzjonijiet tal-awtoritajiet Maltin. Parti oħra mill-kompromess hija proposta Franċiża u Taljana għal ċentri kkontrollati fuq it-territorju tal-UE, f'pajjiżi li huma lesti biex jibnuhom. Il-miżuri kollha fil-kuntest ta' dawn iċ-ċentri, inkluż ir-rilokazzjoni u r-risistemazzjoni, ser jittieħdu fuq bażi volontarja. L-aħħar iżda mhux l-inqas, qbilna li niftħu l-pakkett li jmiss ta' finanzjament għat-Turkija u nittrasferixxu 500 miljun euro ta' flus għall-iżvilupp lill-Fond Fiduċjarju tal-UE għall-Afrika. Ngħaddi issa għal dak li sar dalgħodu. Is-Summit tal-Euro qabel, kif imwiegħed f'Diċembru, li jipproċedi għall-finalizzazzjoni tal-Unjoni Bankarja u li jsaħħaħ il-Mekkaniżmu Ewropew ta' Stabbiltà, inkluż billi jipprovdi garanzija ta' kontinġenza għall-fond uniku ta' riżoluzzjoni. Din ir-riforma tal-MES ser issaħħaħ l-euro, u b'hekk ukoll, l-Unjoni tagħna. Fi żminijiet ta' taqlib, din hija aħbar tajba għall-Ewropej kollha. Dwar il-Brexit. L-UE f'format ta' 27 ħadet nota ta' dak li nkiseb s'issa. Madanakollu, għad fadal ħafna xogħol xi jsir, u l-kompiti l-aktar diffiċli għadhom mhumiex solvuti. Jekk irridu nilħqu ftehim f'Ottubru jeħtieġ nagħmlu progress malajr. Din hija l-aħħar opportunità biex jitqiegħdu l-karti kollha fuq il-mejda. Qabel nagħlaq, nixtieq nirringrazzja lill-ħabib tiegħi, il-Prim Ministru Boyko Borissov, għall-Presidenza Bulgara li kienet eċċellenti u effettiva. Inti u t-tim tiegħek għamiltu biċċa xogħol tabilħaqq eċċezzjonali. Fosthom is-Summit ta' Sofija, li kien mument storiku għar-relazzjonijiet tagħna mal-Balkani tal-Punent. Grazzi ħafna, Boyko. Ara l-paġna tal-laqgħa